Et marathon med 100 løbere dannede lørdag rammen om et forelsket par, der blev viet. Gommen havde dog lidt stive ben, da der skulle danses brudevals.

- Der sker det, at min bror han har arrangeret et marathon på Egholm, siger Torben Lund til TV2 Nord. Han hepper på sine to brødre, der i dag er taget til Egholm for at gennemføre marathon - og sveden hagler af dem. Øen er fyldt med motionister og glade tilskuere, der ser på, mens 100 løbere gennemfører forskellige distancer. Blandt løberne er arrangøren selv, Henrik Lund, der løber distancen for 100. gang - også lillebror Bjarne Lund løber med. For ham bliver det marathon nummer 300. Kort før de to brødre når målstregen, afslører deres bror Torben Lund, at der er noget i gærde. - Jeg har haft snakket med DJ’en, så vi kan få et stykke musik, der passer til lejligheden, men ellers er der ingen, der kender til det, betror Torben Lund sig til TV2 Nords reporter. Gæsterne forventer almindeligt grill-hygge og samvær, når deltagerne er kommet i mål - men det skal vise sig, at blive en ganske særlig dag. Festen tager en kovending Efter løbets slutning, der har taget hårdt på brødrene, er Henrik Lund forbavsende hurtigt kommet i fint tøj. Alt imens har broren Bjarne Lund har vundet en pokal. Og pludselig står et byrådsmedlem på scenen. Han skal vie Henrik Lund og kæresten Janet Nielsen. Det vidste kun ganske få af de fremmødte. Det blev til to gange ja. Og selv om Henrik Lund netop havde gennemført sit marathon nummer 100, kunne benene godt holde til en lille brudevals.